Pasgebore baba lê heelnag in motreënKapt. Johannes Molete en ‘n vrou by die babatjie. Foto: Verskaf ŉ Vrystaatse polisiebeampte het Woensdagoggend sy dag begin deur die lewe van ŉ pasgebore babadogtertjie te red terwyl hy op pad was werk toe. Sers. Marin Xuma, polisiewoordvoerder, het gesê die beampte, kapt. Johannes Molete wat verbonde is aan die Boithuso-polisie in Botshabelo, was in sy voertuig op pad werk toe, toe ŉ taxibestuurder hom omstreeks 07:30 in Uitbreiding K voorgekeer het. “Die taxibestuurder het kapt. Molete meegedeel dat hy iets opgemerk het wat in ŉ baadjie toegedraai was. Kapt. Molete het dadelik gaan ondersoek instel en die baadjie langs die pad in ŉ oop ruimte gevind,” het Xuma gesê. Molete het onder die baadjie gekyk en die babatjie gevind. “Die babatjie was sopnat, want dit het die hele aand lank gemotreën. Dit het gelyk of sy pasgebore was aangesien haar naelstring steeds aan haar geheg was en sy bloed aan haar lyfie gehad het.” Die baba is dadelik na ŉ plaaslike hospitaal geneem vir behandeling en sy is in ŉ goeie toestand. Die polisie ondersoek in die stadium ŉ saak van kinderverwaarlosing. Niemand is nog in verband met die voorval in hegtenis geneem nie.